钦定古今图书集成/明伦汇编/宫闱典/第117卷 > 郑兴裔
## 钦定古今图书集成/明伦汇编/宫闱典/第117卷 > 郑兴裔

按《宋史外戚传》，“兴裔字光锡，初名兴宗，显肃皇后外
家三世孙也。曾祖绅，封乐平郡王。祖翼之，陆海军节
度使。父蕃，和州防御使。兴裔早孤，叔父藻以子字之，
分以馀赀，兴裔不受，请立义庄赡宗族。及藻没，遂解
官，致追报之义。初以后恩授成忠郎，充干办祗候库。
圣献后葬，充攒宫内外巡检，累至江东路钤辖。乾道”
初，建康留司请治行宫备巡幸，兴裔奏劳人费财，乞
罢其役，且言都统及马军帅皆非其人。徙福建路兵
马钤辖，过阙入见，询以守令臧否，兴裔条析以对，帝
曰：“卿识时务，习吏事，行当用卿。”会复置武臣提刑，就
命为之。加遥领高州刺史。郡县积玩，检验法废，兴裔
刱为格目，分畀属县，吏不得行其奸，因著为令。建、剑、
汀、邵盐䇲屡更，漕臣请易纲运为钞法，兴裔极言其
不可。海寇倏去忽来，调兵无常，及兴裔请置澳长，寇
至径率民兵御之。又言禁兵事艺不精，多充私役，乞
行禁止。尉以捕盗改秩多伪，当加审实。帝善其数。论
事，诏加成州团练使。时传闻金欲败盟，召兴裔为贺
生辰使以觇之。使还，言无他，卒如所料。累差浙东、浙
西、江东提刑，请祠以归。寻诏知阁门事兼干办皇城
司，又兼枢密副都承旨。军妇杨杀邻舍儿，取其臂钏
而弃其尸，狱成，刑部以无证左出之，命兴裔覆治得
实，帝喜，赐居第。丁母忧，去官，服阕，复故职，除均州防
御使。再使金，还，迁潭州观察使。复请祠，起知庐州，移
知扬州。扬与庐为邻，初，兴裔在庐，尝却邻道互送礼。
至是，按郡籍，见前所却者有出无归，遂奏严其禁。扬
有重屯，粮乏，例籴他境，兴裔搜括渗漏以补之，食遂
足。民旧皆茅舍，易焚，兴裔贷之钱，命易以瓦，自是火
患乃息。又奏免其偿，民甚德之。修学宫，立义冢，定部
辖民兵升差法，郡以大治。楚州议改筑城，有谓韩世
忠遗基不可易者，命兴裔往视。既至，阙地丈馀，增筑
之。帝阅奏，喜曰：“兴裔不吾欺也。”绍兴元年，迁保静军
承宣使，召领内祠，充明堂大礼都大主管大内公事。
宁宗即位，除知明州兼沿海制置使。告老，授武泰军
节度使。卒，年七十四，赠太尉，谥忠肃。兴裔历事四朝，
以材名结主知，中兴外族“之贤，未有其比。”子三人：挺
以横行团练使历淮、襄两道帅，损登进士甲科，与抗
皆有位于朝。